Ramaphosa moet sê oor standbeelde – VF PlusDie Paul Kruger-standbeeld op Kerkplein in Pretoria (Foto: Verskaf) Die VF Plus sê pres. Cyril Ramaphosa se uitsprake dat simbole en monumente wat uit die koloniale- en apartheidstyd dateer, verwyder en elders hervestig moet word omdat dit nie deel kan wees van die nuwe demokrasie nie, skep nie nasiebou nie. “Dit veroorsaak eerder polarisasie en vervreemding tussen die mense en volke van Suid-Afrika,” het dr. Pieter Groenewald, leier van die VF Plus, Vrydag gesê. Ramaphosa het op Erfenisdag sy steun gegee aan ŉ veldtog om sekere standbeelde te laat verwyder en in sogenaamde temaparke te huisves. In ŉ aanlyn toespraak het Ramaphosa gesê monumente wat die land se verdelende verlede uitbeeld moet herposisioneer en verskuif word. Volgens die president het die kwessie reeds tot groot omstredenheid gelei, met sommiges wat sê daar word probeer om die land se geskiedenis uit te wis. Groenewald het gesê Ramaphosa het ingevolge die Grondwet ŉ plig om die nasie te bou. “Die werklikheid is dat die president verwronge idees het oor die land se geskiedenis. Verlede jaar op Erfenisdag het hy verwys na die Zoeloes by Die Slag van Bloedrivier as “vryheidsvegters”. Die VF Plus het hom hieroor tereggewys met die staatsrede vroeër vanjaar. “Dit maak dit duidelik hy ken nie die korrekte feite oor die geskiedenis van die Afrikaner nie en dit is duidelik dat sy jongste uitsprake oor simbole, gemik is op Afrikaner-simbole. “As leier van die VF Plus, daag ek die president uit om te sê watter standbeelde en monumente hy wil laat verwyder en waar hy dit wil laat plaas. Hy moet nie net breë uitsprake maak sonder besonderhede nie, aangesien dit ŉ emosioneel gelaaide aangeleentheid is en mense sekerheid daaroor wil hê.” Volgens Groenewald moet die president minstens met Afrikaner-kultuurorganisasies praat oor wat beplan word. “Pres. Ramaphosa is op rekord oor ŉ uitlating dat hy alles in sy vermoë sal doen om eenheid in die ANC te verseker, al beteken dit dat hy gesien kan word as ŉ swak president vir die land. “Die monumente-aangeleentheid is ŉ duidelike voorbeeld van ŉ swak president wat buig voor sy party ten koste van nasiebou en om die aandag af te lei van die korrupsie in die ANC nadat hy onlangs self gesê het die ANC is beskuldigde nommer een wat korrupsie in die land aanbetref. “Pres. Ramaphosa is vanuit die ANC daaroor gekritiseer en hy wil nou die fokus verskuif na die Afrikaner en die land se erfenis uit die koloniale- en apartheidstyd.” Groenewald sê pleks daarvan om standbeelde en simbole te verwyder, moet Ramaphosa eerder daarop konsentreer om die korruptes in die ANC en die kabinet te verwyder. “Dan tree hy in belang van Suid-Afrika op soos dit van hom verwag word.”